Bekymrede borgere kom onsdag eftermiddag forbi den mobile politistation i Aabybro. Nordjyllands Politi var rykket til butikscenteret for at berolige beboerne efter et voldsomt hjemmerøveri i udkanten af byen natten til mandag. - Vi kommer her med budskabet om, at beboerne ikke har grund til at være bange. De skal blive ved med at være ligeså trygge, som de var i sidste uge, siger politikommissær Michael Karstenskov fra Nordjyllands Politi. Det var særligt ældre og enlige, som i dag opsøgte politiet. De er blevet bange efter, at ukendte gerningsmænd natten til mandag brød ind hos et ældre ægtepar på en gård på Kattedamsvej. Gerningsmændene overmandede ægteparret med peberspray. - Vi ser med stor alvor på sagen. Det er en voldsom hændelse, og det gør selvfølgelig, at især ældre bliver bange, siger Michael Karstenskov. Ældre borgere er bekymrede TV2 Nord har i dag talt med flere af de bekymrede ældre i Aabybro. Ingen af dem har lyst til at stå frem med navn, fordi de er bange for, at noget lignende kan ske for dem. Nordjyllands Politi håber også, at tilstedeværelsen i Aabybro kan give nye oplysninger til efterforskningen af sagen. - Vi vil meget gerne høre fra offentligheden, og vi skal nok sortere i henvendelserne. Vi vil hellere have et opkald for meget end et for lidt, lyder det fra politikommissær Michael Karstenskov. Nordjyllands Politi vil i dag ikke give nye detaljer i sagen. Det sker af hensyn til efterforskningen.

Opsummering:
Nordjyllands Politi rullede onsdag en mobil politistation til Aabybro. Det sker efter et voldsomt hjemmerøveri natten til mandag.